**NOTA INFORMATIVĂ**

la Proiectul Hotărîrii de Guvern cu privire la aprobarea Regulamentului de organizare și desfășurare a programelor de postdoctorat

**Argument.** În conformitate cu Codul Educației al Republicii Moldova nr.152 din 17 iulie 2014, articolul 94, alineat (16), Regulamentul de organizare și desfășurare a programelor de postdoctorat este elaborat de către Ministerul Educației și aprobat de Guvern și stabilește caracterul unitar al procesului de pregătire a cadrelor științifice de calificare superioară și cadrul general de organizare și funcționare a  postdoctoratului în Republica Moldova. Menționăm, deasemenea, că actul reglementator preexistent care stabilește organizarea programelor de postdoctorat în Republica Moldova este unul provizoriu, elaborat de către Academia de Științe, nu este racordat la cadrul legislativ nou și nu propune clauze normative cu caracter diferențiar sau inovativ comparativ cu prevederile HG reglementatoare abrogate.

**Esenţa proiectului.** În vedereaasigurării unui cadru normativ corespunzător pentru organizarea și desfășurarea programelor de postdoctorat în conformitate cu prevederile Codului Educației și ralierii spațiului de cercetare al RM la Spațiul European de cercetare, Proiectul Regulamentului de organizare și desfășurare a programelor de postdoctorat conține 38 de articole, structurate în 7 capitole, fiecare din cele din urmă stabilind prevederi generale și specifice referitoare la organizarea programelor de postdoctorat, după cum urmează:

1. Capitolul I stabilește dispozițiile generale de organizare a programelor de postdoctorat, precum și cadrul instituțional al acestora, care îl constituie şcolile doctorale ale instituțiilor de învăţămînt superior şi ale consorţiilor sau parteneriatelor naționale şi internaționale autorizate provizoriu sau acreditate, conform legii, dreptul de organizare a programelor de postdoctorat fiind acordat instituțiilor de învăţămînt superior, consorţiilor, parteneriatelor naţionale şi internaţionale, inclusiv celor constituite cu participarea organizațiilor din sfera științei şi inovării, de către Guvern, la propunerea Ministerului Educaţiei, în baza rezultatelor evaluării externe a acestora.
2. Capitolul II stabilește structura componențială a unui program de postdoctorat, și anume: beneficiarul direct, care este studentul postdoctorand, consultantul științific, care deține titlul de doctor habilitat, și este abilitat cu dreptul de a conduce doctorate, precum și vizează orientările tematice de cercetare a unui program de postdoctorat, care trebuie să se ralieze direcțiilor strategice instituționale, naționale și internaționale.
3. Capitolul III precizează detalii referitoare la organizarea concursului de proiecte, în conformitate cu articolul 95, alineatul (4) al Codului Educației, și conține clauze privind anunţul deschiderii competiţiei de proiecte finanţate din fonduri publice, a persoanelor eligibile pentru un program de postdoctorat, și anume –cele care dețin titlul de doctor, și nu au beneficiat anterior de burse postdoctorale finanțate de la bugetul de stat, precum și reglementează componentele unui proiect de cercetare postdoctorală depus la concurs și prevede procedura de evaluare a fiecărui proiect în parte.
4. Capitolul IV vizează finanțarea programelor de postdoctorat și conține prevederi conform cărora programele de postdoctorat finanțate din surse publice se organizează prin competiție de granturi postdoctorale, stabilește mijloacele financiare necesare derulării programelor de postdoctorat acordate sub forma granturilor postdoctorale, care includ bursa postdoctorandului, cheltuielile de cercetare, cheltuielile pentru remunerarea consultantului științific și cheltuieli de regie. În aceeași ordine de idei, concursul de proiecte din fonduri publice va fi realizat în conformitate cu o metodologie elaborată de către Ministerul Educației.
5. Capitolele V și VI prevăd, conform alineatului (5) al articolului 95 din Codul Educației, posibilități de angajare a postdoctorandului în cîmpul muncii pe parcursul programului de postdoctorat, precum și stabilește drepturile și obligațiunile părților implicate în program.
6. Capitolul VII accentuează finalitățile unui program de postdoctorat. Conform articolului 95, alienatul (6), titlul de doctor habilitat se conferă de către instituția care a organizat programul de postdoctorat, iar confirmarea titlului și eliberarea diplomei se realizează de către autoritatea națională abilitată pentru confirmarea titlurilor științifice.

**Argumentarea financiară**

Proiectul Hotărîrii de Guvern cu privire la aprobarea Regulamentului de organizare și desfășurare a programelor de postdoctorat se încadrează în limita bugetului aprobat.

**Impactul proiectului**

Aprobarea Regulamentului de organizare și desfășurare a programelor de postdoctorat va stabili cadrul normativ propus în baza fundamentelor legislative actualizate în domeniul învățămîntului superior și al cercetării științifice, adaptat la noile cerințe în domeniul cercetării la nivel național și internațional, și va stabili caracterul unitar al pregătirii cadrelor științifice de calificare superioară din Republica Moldova.

**Ministru**  **Corina FUSU**